De fleste kender til frustrationen over stavekontrol eller autocorrect, som det også kaldes, på telefonen. Drikkeyoghurt bliver til drukneulykke. Børnefødselsdag bliver til børnedødelighedstal.

Og NIR bliver åbenbart til MOR.

I weekenden var der finale i Big Brother 2014, hvor seerne som sædvanlig kunne stemme på finaledeltagerne. Men for 180 seere, der egentlig bare skulle stemme på den 29-årige deltager Nirvana med koden NIR sendt til 1220, blev det lidt dyrere end de seks kroner, det kostede at stemme.

Autocorrect ændrede NIR til MOR, og så endte sms’erne et helt andet sted. Til et noget højere beløb. I alt kom 180 seere til at donere 150 kroner hver til Folkekirkens Nødhjælps arbejde.

MOR er den bedste i verden

Folkekirkens Nødhjælp oprettede sms-indsamlingen MOR i forbindelse med Danmarks Indsamling, der i år havde overskriften ’Når mor mangler’. Ved at sende MOR til 1220 støtter man Folkekirkens Nødhjælps arbejde i Zambia, hvor børn og eneforsørgeres muligheder for at skabe et bedre liv er i fokus.

Når mor mangler Folkekirkens Nødhjælp arbejder over hele verden for at bekæmpe sult og fattigdom blandt de mest skrøbelige mennesker. I Zambia arbejder Folkekirkens Nødhjælp specifikt med at styrke børn og mødres levevilkår med bedre adgang til mad, erhvervstræning og undervisning i sundhed.

Big Brother-seerne, der kom til at erstatte NIR med MOR, gav i alt Folkekirkens Nødhjælp 27.000 kroner til hjælpearbejdet for verdens fattigste.

De 180 tilfældige donorer må i øvrigt være nogen, der netop holder meget af deres mødre. Autocorrect tilpasser sig nemlig efter, hvilke ord du ofte skriver. Derfor blev NIR lavet om til MOR hos dem, der ofte bruger ordet ’mor’ i deres sms’er.

Sådan kan du støtte

Donationer kan trækkes tilbage

En fejl på autocorrect skal dog ikke tvinge de mere eller mindre ufrivillige sms-donerer til at give penge til humanitært arbejde.

Er man en af de 180 Big Brother-seere, der har sendt en donation på 150 kroner i stedet for en stemme til seks kroner, kan man få sin donation refunderet. Det kan ske på henvendelse til [email protected]

MOR-indsamlingen vil i øvrigt også blive brugt i forbindelse med Mors dag d. 11 maj. Her kan man med fuldt overlæg støtte Folkekirkens Nødhjælps arbejde med at bekæmpe sult og fattigdom i nogen af verdens brændpunkter.

Du giver – ligesom Big Brother-seerne - 150 kroner.